**AVTALE NUMMER: 581**

År 2020, 3. november og 1. desember ble det gjennomført forhandlinger mellom Handel og Kontor i Norge og NHO Service og Handel på Handelsoverenskomsten

**PROTOKOLL**

Til stede:

**Fra Handel og Kontor i Norge:** Christopher Ray Beckham, Bjørn Mietinen, Elisabeth Sundset, Thomas Grøvslien, Nils Gunnar Berg, Hanne N. Skjønsberg, Kjetil Andersen, Samra Akhtar, Marit Gjelsvik og Ruth Lindberg

**Fra NHO Service og Handel:** Sigbjørn Mygland, Laust K. Poulsen, Laila Rørstad, Anita Kristiansen, Andrea Jara, Gry Gundersen Stigen, Hilde Ladim Scherpen, Jon F. Claudi, Caroline L. Weedon Heide og Kirsti Stokland (3. november)

Etter forhandlingene er partene enige om følgende:

**I DET GJØRES FØLGENDE ENDRINGER I OVERENSKOMSTEN**

**2.7.6. Ukentlig arbeidsfri**

Det skal ikke utarbeides arbeidsplaner med kortere *sammenhengende* arbeidsfri enn 36 timer i løpet av ~~syv dager~~ *en uke*, med mindre partene er enige om noe annet.

**2.10 Fri i forbindelse med utdanning**

Overskriften endres til: *Permisjon* i forbindelse med utdanning

**3.9.1 Tillegg for kvelds-, natt- og helgearbeid**
**Mandag til fredag:**

Etter kl. 18.00: kr. 22,- per time

Etter kl. 21.00: kr. 45,- per time

**Lørdag:**

Etter kl. 13.00: kr. 45,- per time

*Etter kl. 15.00: kr. 55,- per time*

Etter kl. 18.00: *kr. 110,- per time*

**Søndag:**

Hele døgnet: *kr. 110,- per time*

~~Arbeidstakere med kortere arbeidstid enn 12 timer per uke gjennomsnittsberegnet over en periode på 4 uker har ikke krav på disse tilleggene.~~

*Ferievikarer omfattes ikke av ordningen.*

**3.12 Matpenger**
Beløpet endres til kr 90,-

**§ 8 Sykepenger**

Bestemmelsen endres til følgende:

Handel og Kontor i Norge og NHO Service og Handel vil anbefale lokale parter å gjennomgå grunnlaget for forskuttering av sykepenger der dette ikke gjøres. Bedriftene har ikke adgang til å forskjellsbehandle arbeidstakere i bedriften hva gjelder forskuttering av sykepenger.

**II ØVRIG REGULERING**

Lønnsforhøyelser gjøres ikke gjeldende for arbeidstakere som har sluttet i bedriften før endringen trer i kraft. Det foretas ikke omregning eller etterbetaling av overtidstillegg, UB-tillegg m.v. for arbeid utført før endringen trer i kraft.

**PROTOKOLLTILFØRSEL**

**Likestilling**
HK og NHO understreker viktigheten av aktivt og målrettet arbeid for likestilling og for å hindre diskriminering. HK og NHO minner partene lokalt om viktigheten av at de gjennom aktivt partssamarbeid tar i bruk den nye likestillings- og diskrimineringsloven.

**UTVALGSARBEID**

Partssamarbeid om bærekraft

Handelsnæringen har både direkte og indirekte påvirkning på klima og miljø. I tillegg til å redusere eget miljøfotavtrykk kan næringen påvirke både produsenter og forbrukere i riktig retning.

HK og NHO SH erkjenner viktigheten av å bidra til en bærekraftig utvikling.

Partene skal i tariffperioden bidra til økt fokus på temaet og gjøre den enkelte bedrift bedre i stand til å redusere eget klimaavtrykk, samt påvirke leverandører og samarbeidspartnere til å ta bærekraftige valg.

For å oppnå dette skal HK i Norge og NHO Service og Handel iverksette et utvalgsarbeid. Partene nedsetter en arbeidsgruppe som skal ledes av HK i Norge og NHO Service og Handel. Representanter fra en eller flere virksomheter kan med fordel inkluderes i arbeidet og arbeidsgruppen.

Arbeidsgruppen bør vurdere hvordan man i fellesskap kan stimulere til bærekraftig utvikling gjennom partssamarbeid.

Arbeidsgruppen skal evaluere arbeidet og anbefale videre oppfølging i en rapport.

**\*\*\*\*\***

**Endringene i 3.9.1 trer i kraft med virkning 1. januar 2021. Øvrige endringer trer i kraft med virkning fra 1. august 2020.**

**Handel og Kontor i Norge gir tilbakemelding til NHO Service og Handel senest 17. desember 2020 kl. 12**

NHO Service og Handel Handel og Kontor i Norge

Sigbjørn Mygland Christopher Ray Beckham